Kiya, Marsi 21
Ndinga na yandi ke bakaka ntinu nswalu.—Nk. 147:15.
Bubu yai, Yehowa ke twadisaka beto na nsadisa ya Ndinga na yandi. Muyimbi-bankunga tubaka nde ndinga ya Yehowa “ke bakaka ntinu nswalu” sambu na kusadisa beto. Nzambi ke twadisaka beto na mutindu ya mbote mpi na ntangu ya mbote. Yindula mambote yina nge ke bakaka na nzila ya Biblia, ya mikanda ya “mpika ya kwikama mpi ya mayele,” ya JW Télédiffusion, ya jw.org, ya bankuluntu mpi ya bampangi. (Mat. 24:45) Keti nge me monaka na luzingu na nge mutindu Yehowa ke sadisaka nge? Muyimbi-bankunga zabaka nde Yehowa ponaka dikanda ya Izraele na kuvanda dikanda na yandi. Bantu ya Izraele mpamba vandaka ti “ndinga” mpi “bansiku” ya Nzambi. (Nk. 147:19, 20) Bubu yai, beto kele na kiese kibeni ya kubingama Bambangi ya Yehowa. Beto ke vandaka na kiese sambu beto me zaba yandi, sambu Ndinga na yandi ke twadisaka beto mpi sambu beto kele banduku na yandi. Bonso muntu yina sonikaka Nkunga 147, beto kele ti bikuma mingi ya ‘Kukumisa Yah!’ mpi kusadisa bantu na kukumisa yandi. w17.07 20 § 15-16; 21 § 18
Kitanu, Marsi 22
Muntu mosi ve ya ke salaka kisalu ya kisoda ke kudikotisaka na mambu ya mumbongo ya luzingu, sambu muntu yina bakaka yandi na kisalu ya kisoda kundima yandi.—2 Tim. 2:4.
Bubu yai, balongoki ya Yezu, mingi-mingi bansadi ya ntangu yonso kuluta milio mosi ke salaka bikesa sambu na kusadila ndongisila yai ya Polo. Bo ke sosaka ve kuvanda ti bima mingi na nsi-ntoto yai ya mbi. Bo ke vilaka ve kieleka yai: “Muntu yina me defa kele mpika ya muntu yina defisaka yandi.” (Bing. 22:7) Satana ke zolaka nde beto kudipesa mingi na mumbongo ya nsi-ntoto na yandi. Bantu ya nkaka ke bakaka bamfuka mingi sambu na kusumba banzo, bakamio, kukota banzo-nkanda to nkutu kukwela. Kana beto keba ve, beto lenda kuma bantu ya bamfuka. Beto ta monisa mayele kana beto ke zinga kukonda mindondo, ke baka ve bamfuka mpi ke bebisa ve mbongo na beto. Mpidina, beto ta vanda ti ntangu ya kusadila Nzambi na kisika ya kuvanda bampika ya mumbongo ya nsi-ntoto yai.—1 Tim. 6:10. w17.07 10 § 13
Mposo, Marsi 23
Mono ke monaka konso nsiku yina ke katukaka na nge nde yo kele ya mbote; mono ke mengaka konso nzila ya luvunu.—Nk. 119:128.
Yehowa me fwana na kuyala sambu yandi ke sadilaka kiyeka na yandi na mutindu ya kukuka. Yandi ke tuba nde: “Mono kele Yehowa, muntu yina ke monisaka zola ya kwikama, mpi lunungu na ntoto, sambu mono ke waka kiese na mambu yai.” (Yer. 9:24) Yehowa ke vandaka ve na mfunu nde bantu kupesa yandi bansiku yina ta sadisa yandi na kubaka balukanu ya mbote. Kansi, yandi muntu ke tulaka bansiku yina ke sadisaka bantu na kusala mambu ya mbote. Lunungu na yandi mosi ke sadisaka yandi na kutula bansiku yina. Muyimbi-bankunga tubaka nde: “Lunungu ti kusungama kele fondasio ya kiti na nge ya kimfumu.” Yo yina, konso nsiku mpi konso lukanu ya Yehowa ke vandaka mbote. (Nk. 89:14) Satana monisaka nde Yehowa ke yalaka ve na mutindu ya mbote. Kansi kieleka kele nde Satana lenda vutula ve ata fioti mambu ya ntoto na ndonga. w17.06 28 § 5
kon_Latn kon_Latn kon_Latn kon_Latn kon_Latn kon_Latn lin_Latn kon_Latn kon_Latn